กรมฝนหลวงและการบินเกษตร เตรียมพร้อมหน่วยปฏิบัติการฉุกเฉินแก้ปัญหาฝุ่นละออง หมอกควันและไฟป่า
นายสำเริง แสงภู่วงค์  อธิบดีกรมฝนหลวงและการบินเกษตร เปิดเผยว่า เป็นประจำทุกปีเมื่อหมดช่วงฤดูฝน  มักเกิดปัญหาฝุ่นละอองขนาดเล็ก (PM 2.5 ) รวมถึงปัญหาไฟป่าและหมอกควัน กรมฝนหลวงและการบินเกษตร เตรียมพร้อมหน่วยปฏิบัติการฉุกเฉินจำนวน 2 ชุดที่สนามบินนครสวรรค์  กลุ่มเป้าหมายขณะนี้ส่วนใหญ่อยู่ในพื้นที่ภาคเหนือ หลังได้แจ้งขอรับความช่วยเหลือแล้ว จะมีการวิเคราะห์สถานการณ์เรื่องของสภาพอากาศ กระแสลม หากมีความพร้อมจะปฏิบัติการทันที พร้อมย้ำแผนปฏิบัติการในปี 2565 ของกรมฝนหลวงและการบินเกษตร  ยังเน้นปฏิบัติการใน 4 ภารกิจหลัก ได้แก่ การบรรเทาปัญหาหมอกควัน-ไฟป่า  ยับยั้งเกิดพายุลูกเห็บ  การป้องกันและแก้ไขปัญหาภัยแล้งและเติมน้ำต้นทุนในเขื่อน  หากประชาชนประสบปัญหาภัยแล้งหรือขาดแคลนน้ำ  ประสานมายังกรมฝนหลวงและการบินเกษตรเข้ามาช่วยแก้ปัญหาร่วมกับหน่วยงานที่เกี่ยวข้องได้ อธิบดีกรมฝนหลวงและการบินเกษตร  กล่าวเพิ่มเติมว่า  ช่วงที่ไม่มีแผนปฏิบัติการขึ้นบิน  นักบินทุกคนที่ประจำการที่หน่วยต่างๆ จะกลับมาในพื้นที่ส่วนกลาง เพื่อเข้ามาทดสอบฝึกอบรมแผนปฏิบัติการ  รวมถึงถ่ายทอดองค์ความรู้ให้กับนักบินใหม่  ขณะเดียวกับจะมีการตรวจสอบอากาศยานทั้งหมด เพื่อสร้างความมั่นใจในเรื่องความปลอดภัย